Bewelle toinen peräkkäinen tappio, lohkovoitto on yhä varmistamatta – Bewe Sport
Jos Nikkarit kaataa ensin Karhu-Kissat ja viimeisessä ottelussaan Kiekko-Vantaa Idän, voittavat riihimäkeläiset lohkon ja etenevät ristiinkarsintaan, jos Bewe ei saa täyttä pistepottia Karhu-Kissoilta. Jos Bewe voittaa viimeisen ottelunsa, voittaa se joka tapauksessa lohkon paremman maalieronsa turvin.
Homma on siis edelleen Bewen omissa käsissä, mutta turhan vaikeaksi joukkue on asiat itselleen tehnyt. Jo kolmanneksi viimeisessä ottelussa Nastolan Kiekkoa vastaan olisivat lohkovoiton varmistaneet pisteet olleet otettavissa. Ottamatta jäivät, ja sama toistui Kiekko-Vantaa Idän vieraana. Lohipaidat pitivät pintansa lukemin 7–4, vaikka maalivahtien torjuntatilasto (Patrick Öhman, K-Vantaa 45 – Juuso Hyyppä, Bewe 16) kertoo aivan muuta.
Maalinteko oli siis tälläkin kertaa Bewelle vaikeaa. Vantaalaiset sen sijaan päästettiin ensimmäisessä erässä turhan helposti survomaan Hyypän kertaalleen torjumia kiekkoja sisään. Kiekko-Vantaa Itä johtikin ensimmäisen erän jälkeen 4–1 Teemu Härkösen onnistuttua peräti kolmesti. Bewen avauserän ainokainenkin aiheutti melkoista protestointia vantaalaisleirissä. Ked Iamsa-Ard nimittäin pääsi siirtämään kiekon tyhjiin, kun rännikiekkoa pysäyttämään mennyt maalivahti Öhman oli ensin taklattu päädyssä nurin ja irti kiekosta.
Toisessa erässä Bewe nousi Roopertti Martikaisen ja Jaakko Niemensivun osumilla maalin päähän, mutta tahtotila ei kolmannessa erässä riittänyt tasoitukseen asti. Kiekko-Vantaa Itä sen sijaan rankaisi Beweä vielä kolmesti, ennen kuin Ilkka Saarinen 10 sekuntia ennen loppua viimeisteli rangaistuslaukauksella 7–4-numerot.
Torstaina kello 18.30 alkavassa Bewen kotiottelussa saattavat panokset siis olla kovat. Eikä tilanne ole Bewen kannalta henkisesti helppo. Karhu-Kissat on nimittäin voittanut kauden molemmat aiemmat kohtaamiset.
← Bewe-Naski
Bewen kohtalo nyt Kiekko-Vantaan käsissä →